b"\n_START_ARTICLE_\nEscald\xc3\xa0rium - Festa del foc i l'aigua\n_START_SECTION_\nEls or\xc3\xadgens\n_START_PARAGRAPH_\nL\xe2\x80\x99any 1994, el Ball de Diables ja tenia dos anys de vida i prou experi\xc3\xa8ncia com per afegir al seu calendari anual una altra activitat i, alhora, proporcionar a Caldes una nova festa popular. Ja feia algun temps que entitats juvenils i Ajuntament organitzaven jornades l\xc3\xbadiques a l\xe2\x80\x99estiu, amb for\xc3\xa7a \xc3\xa8xit de participaci\xc3\xb3; aix\xc3\xad, durant uns anys, es va celebrar la Festa Romana: una activitat que durava tot un dia, al llarg del qual s\xe2\x80\x99evocaven els or\xc3\xadgens de la vila a trav\xc3\xa9s de jocs de rol, sopars a l\xe2\x80\x99aire lliure, balls i fins i tot un bany a les termes romanes._NEWLINE_L\xe2\x80\x99\xc3\xa8xit d\xe2\x80\x99aquesta festa es devia, en part, al fet que era l\xe2\x80\x99\xc3\xbanica cita l\xc3\xbadica i festiva del calendari local en l\xe2\x80\x99\xc3\xa8poca de la calor, ja que la Festa Major -a l\xe2\x80\x99octubre- i el Carnestoltes, -al febrer-, sempre se celebren amb el gran inconvenient del fred. Despr\xc3\xa9s d\xe2\x80\x99uns quants anys, la Festa Romana es va deixar de celebrar i el Ball de Diables va voler contribuir a que Caldes continu\xc3\xa9s tenint una Festa Major d\xe2\x80\x99estiu. Aix\xc3\xad, aplegant idees d\xe2\x80\x99aqu\xc3\xad i d\xe2\x80\x99all\xc3\xa0, va sorgir el concepte: una festa que havia de barrejar correfoc, correaigua i m\xc3\xbasica en directe i on s\xe2\x80\x99havien d\xe2\x80\x99aplegar els dos elements que, en un sentit mitol\xc3\xb2gic, componen l\xe2\x80\x99aigua termal, el foc i l\xe2\x80\x99aigua._NEWLINE_Al llarg de les edicions que s\xe2\x80\x99han fet,\xc2\xa0la Festa del Foc i l\xe2\x80\x99Aigua\xc2\xa0ha anat evolucionant a partir d\xe2\x80\x99aquest concepte inicial fins a adoptar una forma definitiva: l\xe2\x80\x99acte t\xc3\xa9 lloc a la Pla\xc3\xa7a del Lle\xc3\xb3 de Caldes de Montbui a principis de juliol i consta de nou danses, sis de foc i tres d\xe2\x80\x99aigua, alternades; en les de foc, la gent balla i salta sota les espurnes dels diables, que en cada dansa utilitzen diversos muntatges pirot\xc3\xa8cnics dissenyats espec\xc3\xadficament; en les d\xe2\x80\x99aigua, els participants ballen sota el raig de tres m\xc3\xa0negues. Tot plegat est\xc3\xa0 amenitzat per una m\xc3\xbasica interpretada en directe per una orquestra de m\xc3\xbasics locals, i composta expressament per la festa. Entre ball i ball, els timbalers dels diables fan retronar els seus instruments per tota la pla\xc3\xa7a._NEWLINE_La difer\xc3\xa8ncia major \xc3\xa9s el fet que El Ball t\xc3\xa9 la seva m\xc3\xbasica pr\xc3\xb2pia. Surten la b\xc3\xa8stia local, Godra la quimera, creada el 2000, una segona vegada en un correfoc a la Festa Major el segon dissabte d'octubre. La festa del Ball de Diables i la m\xc3\xbasica de Ramon Sol\xc3\xa9 s\xc3\xb3n part dels nous corrents de creaci\xc3\xb3 de cultura i tradici\xc3\xb3 catalanes. La festa va acompanyada d'una s\xc3\xa8rie de deu danses compostes per Ramon Sol\xc3\xa9. El disc va con\xc3\xa8ixer una segona edici\xc3\xb3 el 2010.\n_START_SECTION_\nLa llegenda\n_START_PARAGRAPH_\nRumors, brogits\xe2\x80\xa6 males lleng\xc3\xbces parlen d\xe2\x80\x99uns rituals prohibits que lliguen l\xe2\x80\x99Infern amb la Terra i el foc amb l\xe2\x80\x99aigua: ESCALD\xc3\x80RIUM. Any rere any, durant la primera quinzena de juliol, la gent es congrega als voltants de la termal Font del Lle\xc3\xb3, espantada per\xc3\xb2 encuriosida i excitada, esperant el Termaliot, el culpable de totes les forces que s\xe2\x80\x99han de desencadenar. Els rituals comencen. Les bruixes inicien els seus salts embogides en malignes riallades, crits i innombrables conjurs cap al mascle cabr\xc3\xb3. Per\xc3\xb2 una for\xc3\xa7a sobrenatural en forma de tempesta irromp, sobtadament, amb la intenci\xc3\xb3 d\xe2\x80\x99arrossegar amb ella perversi\xc3\xb3 i vici. \xc3\x89s nom\xc3\xa9s una vict\xc3\xb2ria curta. El mal ja s\xe2\x80\x99ha desfermat i res no el podr\xc3\xa0 aturar. Les portes de l\xe2\x80\x99Infern s\xe2\x80\x99obren, i Llucifer i Diablessa prenen el poder sota un pal\xc2\xb7li de foc majestu\xc3\xb3s per invocar la b\xc3\xa8stia que duu a dintre la font termal. De sobte, el fum embolcalla una temible ombra, vomitada des de l\xe2\x80\x99Infern: Godra, la quimera de Caldes, pren la pla\xc3\xa7a i corromp tot el que troba al seu pas. Altre cop, per\xc3\xb2, l\xe2\x80\x99aigua intenta enviar tots els mals als confins pregons de la Terra, d\xe2\x80\x99on han sortit. Per\xc3\xb2 \xc3\xa9s en va. Les forces diab\xc3\xb2liques tornen a aixecar el cap._NEWLINE_Pausadament omplen la pla\xc3\xa7a i en clar vassallatge a la ferotge fera encenen un ceptre de foc. En un \xc3\xbaltim intent desesperat, l\xe2\x80\x99aigua brolla com una tempesta violenta. Per\xc3\xb2 ja \xc3\xa9s massa tard per evitar que el foc revifi._NEWLINE_I en una orgia pandem\xc3\xb2nica fructificar\xc3\xa0 l\xe2\x80\x99estranya simbiosi que en aquesta pla\xc3\xa7a unir\xc3\xa0 el foc amb l\xe2\x80\x99aigua per sempre m\xc3\xa9s. Termaliot haur\xc3\xa0 ven\xc3\xa7ut."